Kalaärimehe Paul Kärbergi süüasja arutamine algab jaanuaris
Kohtuprotsess põllumajanduse registrite ja informatsiooni ametilt (PRIA) ligi 100 000 euro väljapetmises süüdistatava kalaärimehe Paul Kärbergi ja temaga seotud firmade üle algab jaanuaris.
Tartu maakohtu Jõgeva kohtumaja pidass neljapäeval eelistungi, kus käsitleti soodustuskelmuses süüdistatavate kaitsja Olev Kuklase kaitseaktis esitatud taotlusi ja menetluse ajalist planeeringut. Kohus ei rahuldanud kaitsja taotlust tagastada süüdistusakt prokuratuurile, ütles kohtu pressiesindaja Krista Tamm ERR.ee-le.
Tamme sõnul ei nõustunud kohus kaitsja seisukohaga, et süüdistusakt ei vasta kriminaalmenetluse seadustiku nõuetele, sest süüdistusaktis on selgelt välja toodud faktilised asjaolud, mis süüdistaja seisukoha järgi moodustavad kuriteokoosseisu ja süüdistusakti lõpposas nähtub õiguslik kvalifikatsioon.
Kaitsja palus kohtul ka kaaluda, kas on otstarbekas asja arutada Jõgeva kohtumajas.
Kohus leidis, et kriminaalasja arutamine allub seaduse järgi Tartu maakohtule ning seda põhjusel, et süüdistuses toodud asjaolude pinnalt ei ole võimalik kindlaks teha konkreetset ja ühest kuritegude toimepanemise kohta ja kohtueelne menetlus on lõpule viidud Lõuna ringkonnaprokuratuuris.
Seega on kriminaalasja arutamiseks pädevaks kohtuks Tartu maakohus, mille sisest töökorraldust silmas pidades on asja arutavaks kohtumajaks pädev Jõgeva kohtumaja.
Kaitsja taotlustes täiendavate ekspertiiside läbiviimiseks võtab kohus seisukoha kohtuliku arutamise käigus.
"Kriminaalasja arutamine Jõgeva kohtumajas algab järgmise aasta 18. jaanuaril. Istungipäevad on planeeritud jaanuarisse ja veebruarisse ning viimane istungipäev 10. märtsile," ütles Tamm.
Kärberg on süüdistused tagasi lükanud.
"See kriminaalasi on järjekordse pikema jälitamise tulemusena tekitatud teema, kus tegelikkuses seda pettust ei tuvastatud. Kõik need laevad, mille renoveerimist PRIA toetas, ka renoveeriti ning tänasel päeval need sõidavad ja tegelevad kalapüügiga. Mingeid omafinantseeringute pettusi või olematuid laevu ei eksisteerinud,” on Kärberg Eesti Päevalehele kinnitanud.
Lisaks Kärbergile on PRIA-ga seotud soodustuskelmuses süüdistus esitatud juriidilise isikuna OÜ-le Omedu Rand ja OÜ-le Peipus Fish, milles esimene on Kärbergi firma ning teises on Kärberg prokurist, kel on õigus firmat kõikides tehingutes esindada.
PRIA on kinnitanud, et laevad, millele Kärberg toetust taotles, vastasid toetuse määramise ajal sätestatud tingimustele ja enne toetuse väljamaksmist kontrolliti nii laevu kui ka toetusega seotud dokumente, kuid samas on süüdistuse kohaselt toimunud ligi 100 000 euro kõrvalekantimine.